Paskelbta:
ANGLIJA.today
Populiarūs saldainiai nepasiekia Anglijos
Saldumynų gamintojas "Haribo" atsiprašė, kad negali į Jungtinę Karalystę pristatyti savo produkcijos ir paaiškino, jog tam kliudo sunkvežimių vairuotojų trūkumas.
Vokietijoje esančios konditerijos gamyklos "Haribo" atstovai šią savaitę išplatino specialų pranešimą apie tai, kad "susidūrė su iššūkiais", kurie paveikė produkcijos tiekimą užsakovams JK.
Dėl to šalies parduotuvėse populiarių saldumynų galima ir nerasti.
Tame pačiame pranešime teigiama, kad problemą siekiama išspręsti.
Tačiau problema – didžiulė: tai krovininių sunkvežimių vairuotojų trūkumas.
JK Krovinių pervežimo keliais asociacija (Road Haulage Association, RHA) primena, kad dėl tokių problemų kalta ir "Brexit" – po pasitraukimo iš Europos Sąjungos Britanijoje taip pat tragiškai stinga vairuotojų.
Anot RHA, šiuo metu šalyje trūksta 60 000 vairuotojų.
Jaučiama ir koronaviruso pandemijos įtaka – dėl pernai taikytų apribojimų JK neįvyko apie 30 000 suplanuotų vairavimo egzaminų kandidatams į šią kategoriją.
Įprastai JK per metus įvyksta apie 72 000 tokių egzaminų, 40 000 iš jų išlaikoma.